**Με εντολή του Υπουργού ΔΤ&ΠτΠ κ. Νίκου Δένδια ενεργοποιήθηκε το Ειδικό Σχέδιο Διαχείρισης Ανθρώπινων Απωλειών (ΣΔΑΑ) από τον Γενικό Γραμματέα Πολιτικής Προστασίας μετά το πολύνεκρο ναυάγιο στη Σάμο**

**Αθήνα, Δευτέρα 5 Μαΐου 2014, ώρα 22.30**

Μετά το ναυάγιο που σημειώθηκε τις πρωινές ώρες της **Δευτέρας 5 Μαΐου 2014**, στη **θαλάσσια περιοχή βόρεια της νήσου Σάμου**, το οποίο είχε ως συνέπεια το θάνατο μεγάλου αριθμού ανθρώπων και κατόπιν υποβολής σχετικού αιτήματος από το **Αρχηγείο του** **Λιμενικού Σώματος – Ελληνική Ακτοφυλακή** που είναι η αρμόδια Προανακριτική Αρχή για τη διερεύνηση του συμβάντος, ο **Υπουργός Δημόσιας Τάξης και Προστασίας του Πολίτη κ. Νίκος Δένδιας** έδωσε εντολή στον **Γενικό Γραμματέα Πολιτικής Προστασίας κ. Πάτροκλο Γεωργιάδη** να εκδώσει απόφαση για **ενεργοποίηση του «Σχεδίου Διαχείρισης Ανθρώπινων Απωλειών»** (ΣΔΑΑ).

Το Σχέδιο ΣΔΑΑ που συντάσσεται στα πλαίσια εφαρμογής της ΥΑ 1299/07.04.2003 (ΦΕΚ 423Β) (Γενικό Σχέδιο Πολιτικής Προστασίας «Ξενοκράτης») όπως αυτή συμπληρώθηκε από την ΥΑ 3384/2006 (ΦΕΚ 776Β) (Ειδικό Σχέδιο Διαχείρισης Ανθρώπινων Απωλειών), αφορά στη **διαχείριση συμβάντων με πολυάριθμους θανόντες** και ενεργοποιείται μετά την ολοκλήρωση της διαδικασίας διαλογής, προνοσοκομειακής περίθαλψης και διακομιδής των επιζώντων.

Η ενεργοποίηση του σχεδίου ΣΔΑΑ έγινε από τον Γενικό Γραμματέα Πολιτικής Προστασίας αμέσως μετά την υποβολή του σχετικού αιτήματος από το Αρχηγείο του Λιμενικού Σώματος-Ελληνική Ακτοφυλακή το βράδυ της **Δευτέρας 5 Μαΐου 2014, ώρα 21:25**.

Ο Γενικός Γραμματέας Πολιτικής Προστασίας κ. Πάτροκλος Γεωργιάδης έδωσε εν συνεχεία εντολή εφαρμογής του Σχεδίου ΣΔΑΑ στο **Κέντρο Επιχειρήσεων Πολιτικής Προστασίας** και ανέθεσε το συντονισμό των δράσεων στον τόπο του συμβάντος στον **Περιφερειάρχη Βορείου Αιγαίου**.